
Gazda-szimbionta koevolúció kísérletes vizsgálata zöld hidráknál

A fajok közti mutualisztikus kooperáció magyarázata a mai napig az evolúcióbiológia egyik nagy kérdése. A recens vizsgálatok arra engednek következtetni, hogy a partnerek kooperációja az esetek többségében nem tisztán mutualista jellegeket mutat, vagyis ez a fajta interakció is alapvetően önző kapcsolat, mely során mindkét fél a saját fitneszét igyekszik növelni, akár a másik fél rovására is. A dolgozat célja a mutualista kapcsolat vizsgálata eltérő környezetből származó hidrák (Hydra viridis) és endoszimbionta algáik (Chlorella) között. A gazda-szimbionta koevolúciós elmélet szerint a partnerek közötti folyamatos egymáshoz alakulásnak köszönhető, hogy a rendszer képes megőrizni mutualista jellegét. Ennek megfelelően abból az alap hipotézisből indulunk ki, hogy az adaptáció különböző törzsekben más-más képpen alakulhat, egyrészt a véletlen következtében, másrészt a partnerváltás lehetőségében meglevő különbségek és eltérő környezeti hatások miatt. Ennek predikciójaként eltéréseket várunk a saját illetve a más törzsből izolált algákkal történő keresztfertőzések során a hidrák bimbózási sikerességében. Az így kapott adatokat felhasználva képet kapunk arról, hogy az egyes törzsek és szimbiontáik között lezajlott-e olyan koevolúciós folyamat, ami következtében a saját algákat felismerik és könnyebben alakítanak ki vele mutualista kapcsolatot. Az előzetes eredmények arra engednek következtetni, hogy a hidrák bizonyos esetekben más törzsből származó algákat is képesek elfogadni és magas bimbózási rátát produkálni. 



